ইডেনে ৮ উইকেট! শামির পারফরম্যান্স দেখে কি মন গলবে BCCI–র?

ওয়েব ডেস্ক: ইডেনে রঞ্জির (Ranji Trophy) গুরুত্বপূর্ণ ম্যাচে ১৪১ রানে গুজরাতকে (Gujarat) হারাল বাংলা (Bengal)। আর এই জয়ের নেপথ্যে নায়ক একজনই- মহম্মদ শামি (Mohammed Shami)। আগুন বোলিং করে ৮ উইকেট নিলেন তিনি। এককথায় একাহাতে তিনি গুজরাতের ব্যাটিং লাইনআপকে ভেঙে দেন তাসের ঘরের মতো। এটাই কি নির্বাচকদের প্রতি জবাব ছিল শামির? বিশ্লেষকদের মত তেমনটাই। একের পর এক সিরিজ ও টুর্নামেন্টে ভারতীয় দলে ব্রাত্য বোলারের এহেন পারফরম্যান্স নিশ্চয়ই ভাবাবে অজিত আগরকরকে।

ইডেনে রঞ্জি ট্রফির এলিট গ্রুপ-সি ম্যাচে (Bengal Vs Gujarat) গুজরাত টসে জিতে আগে বল করার সিদ্ধান্ত নেয়। শুরুতে কিছুটা সাফল্য পেলেও বাংলা ব্যাটাররা ধৈর্যের পরিচয় দেন। সুদীপ ঘরামির ৫৬, অভিষেক পোড়েলের ৫১ এবং সুমন্ত গুপ্তর ৬৩ রানের সুবাদে প্রথম ইনিংসে বাংলা তোলে ২৭৯ রান। জবাবে ব্যাট করতে নামা গুজরাতের ব্যাটারদের রীতিমতো নাকানি-চোবানি খাওয়ান বাংলার বাঁহাতি স্পিনার শাহবাজ আহমেদ। তিনি এই ইনিংসে নেন ৬ উইকেট। সেই সঙ্গে এই ইনিংসে শামি নেন ৩ উইকেট। প্রথম ইনিংসে গুজরাত গুটিয়ে যায় মাত্র ১৬৭ রানে।

আরও পড়ুন: অজিদের বিরুদ্ধে টি-টোয়েন্টি সিরিজে খেলবেন না নীতীশ!

দ্বিতীয় ইনিংসে ২১৪ রানে ডিক্লেয়ার করে বাংলা। গুজরাতকে ৩২৭ রানের টার্গেট দেন অভিমন্যু ঈশ্বরণ। তবে এবারেও রান তাড়া করতে নেমে ধাক্কা খায় গুজরাতের ব্যাটাররা। এবার শামির আগুন বোলিংয়ের জেরে ভেঙে পড়ে গুজরাতের ব্যাটিং লাইনআপ। এই ইনিংসে শামি নেন ৫ উইকেট, শাহবাজ নেন ৩ উইকেট। ম্যাচ শেষে তাঁর চোখেমুখে ফুটে উঠল একটাই বার্তা— ‘আমি এখনও ফুরিয়ে যাইনি।’

এখন প্রশ্ন হচ্ছে, শামির এই দুর্দান্ত পারফরম্যান্স কি নির্বাচকদের মন গলাবে? ভারতীয় দলে (India Cricket Team) প্রত্যাবর্তনের দরজা আবার কি খুলবে তাঁর জন্য? উত্তর দেবে সময় আর বোর্ডের (BCCI) নির্বাচকমণ্ডলী। কিন্তু একথা নিশ্চিত যে, রঞ্জির এই ম্যাচে শামি নিজের ফিটনেস ও ফর্মের প্রমাণ রেখে গেলেন ইডেনের বাইশ গজে।